“ทริส เรทติ้ง” โกอินเตอร์! หลัง “S&P Global Ratings” เข้าร่วมทุน
ทริส เรทติ้ง โกอินเตอร์! หลัง S&P Global Ratings เข้าถือหุ้น 49% หวังขยายขอบเขตบริการการจัดอันดับความน่าเชื่อถือมากขึ้น 
23 มิ.ย. 2559

บริษัท เอสแอนด์พี โกลบอล เรทติ้ง (S&amp;P Global Ratings) สถาบันจัดอันดับความน่าเชื่อถือชั้นนำของโลกและบริษัท ทริสเรทติ้ง จำกัด (ทริสเรทติ้ง) สถาบันจัดอันดับความน่าเชื่อถือชั้นนำของประเทศไทย ประกาศการบรรลุข้อตกลงในการที่ S&amp;P Global Ratings เข้าถือหุ้น 49% ในทริส เรทติ้งในวันนี้ (23 มิ.ย.)
โดยการถือหุ้นในทริสเรทติ้งของ S&amp;P Global Ratings จะเป็นการยกระดับและกระชับความสัมพันธ์ของทั้งสองบริษัทให้แน่นแฟ้นยิ่งขึ้นและจะเป็นนิมิตหมายอันดีต่อตลาดทุนของประเทศที่มีขนาดเศรษฐกิจใหญ่เป็นอันดับสองใน ASEAN และมีตลาดพันธบัตรที่ใหญ่เป็นอันดับ 3 ในภูมิภาคอย่างประเทศไทย
“ทริสเรทติ้งเป็นบริษัทที่มีผลการดำเนินงาน และผลประกอบการที่ดีเยี่ยมมาโดยตลอด การร่วมทุนในครั้งนี้ แสดงให้เห็นถึงความเชื่อมั่นที่ S&amp;P Global Ratings มีต่อทริสเรทติ้ง และเรายังมองเห็นศักยภาพของตลาดทุนไทยที่จะสามารถเติบโตได้อีกมากในอนาคต จากการร่วมลงทุนในครั้งนี้เราคาดหวังที่จะขยายขอบเขตการให้บริการการจัดอันดับความน่าเชื่อถือให้มากยิ่งขึ้นรวมถึงเพิ่มประสิทธิภาพการวิเคราะห์และศึกษาวิจัยตลาดไทยและตลาดอาเซียนให้แข็งแกร่งยิ่งขึ้นอีกด้วย” แมท บอสร็อค หัวหน้าตลาดกำลังพัฒนาระหว่างประเทศของ S&amp;P Global Ratings กล่าว
ด้าน ดร.ศิริ การเจริญดี กรรมการทริสเรทติ้ง เปิดเผยว่า เป็นเรื่องที่น่ายินดีเป็นอย่างยิ่ง ที่ทั้งสองบริษัทได้ขยายขอบข่ายความร่วมมือให้กว้างขวางขึ้น เนื่องจาก S&amp;P Global Ratings เป็นบริษัทชั้นนำระดับโลกและเป็นองค์กรขนาดใหญ่ที่มีความเชี่ยวชาญสูง การผนึกกำลังกันจะเป็นแรงผลักดันให้ทริสเรทติ้งพัฒนาการให้บริการการจัดอันดับความน่าเชื่อถือแก่ลูกค้าได้ครอบคลุมยิ่งขึ้น โดยเฉพาะกับลูกค้าในตลาดทุนไทยที่มีอัตราการเติบโตอย่างรวดเร็ว ในขณะที่ S&amp;P Global Ratings จะได้รับประโยชน์จากความรู้ ความเข้าใจในเชิงลึกของทริสเรทติ้งต่อประเทศไทยและประเทศเพื่อนบ้านให้ดียิ่งขึ้นอีกด้วย
“การเพิ่มขีดความสามารถในการจัดอันดับความน่าเชื่อถือจะเป็นหัวใจสำคัญที่ช่วยส่งเสริมให้ประเทศไทยเป็นศูนย์กลางการพัฒนาตลาดพันธบัตรของภูมิภาคการที่ตลาดทุนไทยในปัจจุบันสามารถดึงดูดบริษัทลงทุนจากประเทศเพื่อนบ้านให้เข้ามาลงทุนได้นั้นเนื่องจากประเทศไทยมีฐานผู้ลงทุนที่ใหญ่และมีอัตราผลตอบแทนที่น่าสนใจ ดังนั้นการร่วมมือกันระหว่างทริสเรทติ้งและ S&amp;P Global Ratings จะทำให้เราสามารถรับมือกับตลาดพันธบัตรไทยที่มีอัตราการเติบโตอย่างรวดเร็วที่สุดแห่งหนึ่งในภูมิภาคได้อย่างมีประสิทธิภาพมากขึ้น”ดร.ศิริ กล่าวเสริม
อนึ่ง มิตรภาพและความร่วมมือระหว่าง S&amp;P Global Ratings และทริสเรทติ้งเริ่มมาตั้งแต่ปี พ.ศ. 2536 โดย S&amp;P Global Ratings ได้ให้ความช่วยเหลือแก่ทริสเรทติ้งในด้านการพัฒนาเทคนิควิธีการจัดอันดับความน่าเชื่อถือ ต่อมาในปลายปี พ.ศ. 2554 S&amp;P Global Ratings ได้เข้าถือหุ้นบริษัท ทริส คอร์ปอเรชั่น (บริษัทแม่ของทริส เรทติ้ง) จำนวน 5% อีกทั้งได้ลงนามในข้อตกลงความร่วมมือด้านวิชาการ ซึ่งเป็นผลให้เกิดการศึกษาวิจัยร่วมกันของทั้งสองบริษัท รวมไปถึงการจัดงานอบรมสัมมนาต่างๆ อีกมากมายตามมา